2021. gada 4. martā Noteikumi Nr. 142

Rīgā (prot. Nr. 23 24. §)

**Kārtība, kādā pašvaldībām piešķir vienreizēju dotāciju, lai līdzfinansētu administratīvi teritoriālās reformas īstenošanas rezultātā radušos administratīvos izdevumus**

Izdoti saskaņā ar

Administratīvo teritoriju un apdzīvoto

vietu likuma pārejas noteikumu 10. punktu

1. Noteikumi nosaka kārtību, kādā līdz 2021. gada 1. decembrim pašvaldībai, kura izveidota, pašvaldībām apvienojoties, no valsts budžetā piešķirtajiem finanšu līdzekļiem tiek piešķirta vienreizēja dotācija administratīvi teritoriālās reformas īstenošanas rezultātā radušos administratīvo izdevumu līdzfinansēšanai (turpmāk – dotācija).

2. Dotāciju piešķir un izmaksā par izdevumiem, kas novada pašvaldībai radušies, īstenojot administratīvi teritoriālo reformu saskaņā ar Administratīvo teritoriju un apdzīvoto vietu likumā noteikto administratīvo teritoriju un administratīvo centru iedalījumu.

3. Valsts reģionālās attīstības aģentūra (turpmāk – aģentūra) apstiprina dotācijas piešķiršanu un nodrošina tās izmaksu.

4. Dotāciju novada pašvaldībai piešķir un izmaksā, pamatojoties uz aģentūras pieņemto lēmumu.

5. Dotāciju piešķir no Vides aizsardzības un reģionālās attīstības ministrijas budžeta programmā 30.00.00 "Attīstības nacionālie atbalsta instrumenti" šim mērķim paredzētajiem līdzekļiem 2021. gadam, nodrošinot valsts budžeta līdzfinansējumu katram novadam, kurš izveidosies, apvienojoties pēc vietējo pašvaldību vēlēšanām 2021. gadā. Dotāciju piešķir šādā apmērā:

5.1. novada pašvaldībai, kura veidojas, apvienojoties divām administratīvajām teritorijām, kopējais dotācijas apmērs nepārsniedz 131 822 *euro*;

5.2. novada pašvaldībai, kura veidojas, apvienojoties trim administratīvajām teritorijām, kopējais dotācijas apmērs nepārsniedz 197 733 *euro*;

5.3. novada pašvaldībai, kura veidojas, apvienojoties četrām administratīvajām teritorijām, kopējais dotācijas apmērs nepārsniedz 263 644 *euro*;

5.4. novada pašvaldībai, kura veidojas, apvienojoties sešām administratīvajām teritorijām, kopējais dotācijas apmērs nepārsniedz 395 466 *euro*;

5.5. novada pašvaldībai, kura veidojas, apvienojoties septiņām administratīvajām teritorijām, kopējais dotācijas apmērs nepārsniedz 461 377 *euro*;

5.6. novada pašvaldībai, kura veidojas, apvienojoties astoņām administratīvajām teritorijām, kopējais dotācijas apmērs nepārsniedz 527 288 *euro*.

6. Novada pašvaldība var pretendēt uz dotācijas saņemšanu, ja pēc 2021. gada 1. jūlija, bet ne vēlāk kā līdz 2021. gada 15. septembrim iesniedz aģentūrā attiecīgu pieteikumu. Pieteikumā norāda norēķinu kontu Valsts kasē, domes lēmumu par pieprasāmās dotācijas apjomu un galvenās izdevumu pozīcijas.

7. Aģentūra nedēļas laikā izvērtē šo noteikumu 6. punktā minēto pieteikumu un domes lēmumu un pieņem vienu no šādiem lēmumiem:

7.1. ja pieteikums un novada domes lēmums atbilst dotācijas izlietojuma mērķim, aģentūra pieņem lēmumu par dotācijas piešķiršanu novada pašvaldībai;

7.2. ja pieteikums un novada domes lēmums ir nepilnīgs vai neatbilst dotācijas izlietojuma mērķim, aģentūra uzdod pašvaldībai piecu darbdienu laikā precizēt pieteikumu un atkārtoti iesniegt aģentūrā izskatīšanai vai pieņem pamatotu lēmumu par atteikumu piešķirt valsts dotāciju administratīvi teritoriālās reformas īstenošanas rezultātā radušos administratīvo izdevumu līdzfinansēšanai.

8. Aģentūra lēmumu par dotācijas piešķiršanu piecu darbdienu laikā paziņo novada pašvaldībai un, ja lēmums ir pozitīvs, pārskaita piešķirto dotāciju uz novada pašvaldības norādīto norēķinu kontu.

9. Novada pašvaldībai dotācija jāizlieto līdz 2021. gada 31. decembrim.

10. Novada pašvaldības domes priekšsēdētājs nodrošina saņemtās dotācijas izlietojumu atbilstoši paredzētajam mērķim.

11. Novada pašvaldības domes priekšsēdētājs līdz 2022. gada 1. februārim iesniedz aģentūrā pārskatu par piešķirtās dotācijas izlietojumu (pielikums). Pārskatam pievieno izdevumus pamatojošus dokumentus.

12. Aģentūra divu nedēļu laikā pēc pārskata saņemšanas pārbauda dotācijas izlietojuma atbilstību mērķim.

13. Ja novada pašvaldība piešķirto dotāciju nav izlietojusi saskaņā ar šo noteikumu 2. punktu, aģentūra var pieņemt lēmumu par piešķirtās dotācijas atprasīšanu. Atgūtos finanšu līdzekļus ieskaita valsts budžetā.

14. Aģentūra lēmumu par dotācijas atprasīšanu piecu darbdienu laikā paziņo novada pašvaldībai.

15. Noteikumi ir spēkā līdz 2022. gada 31. decembrim.

Ministru prezidents A. K. Kariņš

Vides aizsardzības un

reģionālās attīstības ministrs A. T. Plešs